CELEX: 32017D2355
Language: el
Date: 2017-12-14 00:00:00
Title: Εκτελεστική απόφαση (ΕΕ) 2017/2355 της Επιτροπής, της 14ης Δεκεμβρίου 2017, για την έγκριση της διάθεσης στην αγορά μανιταριών επεξεργασμένων με υπεριώδη ακτινοβολία ως νέου τροφίμου σύμφωνα με τον κανονισμό (ΕΚ) αριθ. 258/97 του Ευρωπαϊκού Κοινοβουλίου και του Συμβουλίου [κοινοποιηθείσα υπό τον αριθμό C(2017) 8474]

16.12.2017   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 336/52
            
         ΕΚΤΕΛΕΣΤΙΚΉ ΑΠΌΦΑΣΗ (ΕΕ) 2017/2355 ΤΗΣ ΕΠΙΤΡΟΠΉΣ
   της 14ης Δεκεμβρίου 2017
   για την έγκριση της διάθεσης στην αγορά μανιταριών επεξεργασμένων με υπεριώδη ακτινοβολία ως νέου τροφίμου σύμφωνα με τον κανονισμό (ΕΚ) αριθ. 258/97 του Ευρωπαϊκού Κοινοβουλίου και του Συμβουλίου
   
      
         [κοινοποιηθείσα υπό τον αριθμό C(2017) 8474]
      
   
   (Το κείμενο στην αγγλική γλώσσα είναι το μόνο αυθεντικό)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΚ) αριθ. 258/97 του Ευρωπαϊκού Κοινοβουλίου και του Συμβουλίου, της 27ης Ιανουαρίου 1997, σχετικά με τα νέα τρόφιμα και τα νέα συστατικά τροφίμων (1), και ιδίως το άρθρο 7,
   Εκτιμώντας τα ακόλουθα:
   
               (1)
            
            
               Στις 10 Ιουνίου 2016, η εταιρεία Ekoidé AB υπέβαλε αίτηση στην αρμόδια αρχή της Σουηδίας για τη διάθεση μανιταριών επεξεργασμένων με υπεριώδη ακτινοβολία (Agaricus bisporus) με αυξημένα επίπεδα βιταμίνης D2 στην αγορά της Ένωσης ως νέο τρόφιμο κατά την έννοια του άρθρου 1 παράγραφος 2 στοιχείο στ) του κανονισμού (ΕΚ) αριθ. 258/97.
            
         
               (2)
            
            
               Στις 27 Φεβρουαρίου 2017, η αρμόδια αρχή της Σουηδίας εξέδωσε την αρχική της έκθεση αξιολόγησης. Στην εν λόγω έκθεση κατέληγε στο συμπέρασμα ότι τα επεξεργασμένα με υπεριώδη ακτινοβολία μανιτάρια (Agaricus bisporus) με αυξημένα επίπεδα βιταμίνης D2 πληρούν τα κριτήρια για τα νέα τρόφιμα, όπως ορίζονται στο άρθρο 3 παράγραφος 1 του κανονισμού (ΕΚ) αριθ. 258/97.
            
         
               (3)
            
            
               Στις 2 Μαρτίου 2017, η Επιτροπή διαβίβασε την αρχική έκθεση αξιολόγησης στα λοιπά κράτη μέλη.
            
         
               (4)
            
            
               Άλλα κράτη μέλη διατύπωσαν αιτιολογημένες αντιρρήσεις εντός της περιόδου των 60 ημερών που ορίζεται στο άρθρο 6 παράγραφος 4 πρώτο εδάφιο του κανονισμού (ΕΚ) αριθ. 258/97. Οι πρόσθετες εξηγήσεις της αιτούσας εταιρείας διασκέδασαν τις ανησυχίες αυτές σε ικανοποιητικό βαθμό σύμφωνα με τα κράτη μέλη και την Επιτροπή.
            
         
               (5)
            
            
               Το σημείο 1 του μέρους Α του παραρτήματος VI του κανονισμού (ΕΕ) αριθ. 1169/2011 του Ευρωπαϊκού Κοινοβουλίου και του Συμβουλίου (2) προβλέπει ότι η ονομασία του τροφίμου περιλαμβάνει ή συνοδεύεται από ενδείξεις της ειδικής επεξεργασίας που έχει υποστεί, σε κάθε περίπτωση που η παράλειψη αυτής της πληροφορίας θα μπορούσε να παραπλανήσει τους καταναλωτές. Δεδομένου ότι οι καταναλωτές δεν αναμένουν συνήθως ότι τα μανιτάρια υποβάλλονται σε επεξεργασία υπεριώδους ακτινοβολίας, η ονομασία του τροφίμου περιλαμβάνει ή συνοδεύεται από τις πληροφορίες αυτές, προκειμένου να μην παραπλανηθούν οι καταναλωτές.
            
         
               (6)
            
            
               Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής φυτών, ζώων, τροφίμων και ζωοτροφών,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Τα μανιτάρια (Agaricus bisporus) που έχουν υποβληθεί σε επεξεργασία με υπεριώδη ακτινοβολία για να αυξηθεί το επίπεδο της βιταμίνης D2, όπως καθορίζεται στο παράρτημα της παρούσας απόφασης, μπορούν να διατεθούν στην αγορά της Ένωσης ως νέο τρόφιμο.
   Άρθρο 2
   Η ονομασία των μανιταριών (Agaricus bisporus) ως επεξεργασμένων με υπεριώδη ακτινοβολία για να αυξηθεί το επίπεδο της βιταμίνης D2 που εγκρίνεται με την παρούσα απόφαση είναι «μανιτάρια επεξεργασμένα με υπεριώδη ακτινοβολία (Agaricus bisporus)».
   Άρθρο 3
   Η παρούσα απόφαση απευθύνεται στην Ekoidé AB, Vårbruksgatan 67, 583 32 Linköping, Σουηδία.
   
      Βρυξέλλες, 14 Δεκεμβρίου 2017.
      
         
            Για την Επιτροπή
         
         Vytenis ANDRIUKAITIS
         
            Μέλος της Επιτροπής
         
      
   
   
      (1)  ΕΕ L 43 της 14.2.1997, σ. 1.
   
      (2)  Κανονισμός (ΕΕ) αριθ. 1169/2011 του Ευρωπαϊκού Κοινοβουλίου και του Συμβουλίου, της 25ης Οκτωβρίου 2011, σχετικά με την παροχή πληροφοριών για τα τρόφιμα στους καταναλωτές, την τροποποίηση των κανονισμών του Ευρωπαϊκού Κοινοβουλίου και του Συμβουλίου (ΕΚ) αριθ. 1924/2006 και (ΕΚ) αριθ. 1925/2006 και την κατάργηση της οδηγίας 87/250/ΕΟΚ της Επιτροπής, της οδηγίας 90/496/ΕΟΚ του Συμβουλίου, της οδηγίας 1999/10/ΕΚ της Επιτροπής, της οδηγίας 2000/13/ΕΚ του Ευρωπαϊκού Κοινοβουλίου και του Συμβουλίου, των οδηγιών της Επιτροπής 2002/67/ΕΚ και 2008/5/ΕΚ και του κανονισμού (ΕΚ) αριθ. 608/2004 της Επιτροπής (ΕΕ L 304 της 22.11.2011, σ. 18).
   
      ΠΑΡΑΡΤΗΜΑ
      
         ΠΡΟΔΙΑΓΡΑΦΕΣ ΤΩΝ ΕΠΕΞΕΡΓΑΣΜΕΝΩΝ ΜΕ ΥΠΕΡΙΩΔΗ ΑΚΤΙΝΟΒΟΛΙΑ ΜΑΝΙΤΑΡΙΩΝ (AGARICUS BISPORUS) ΜΕ ΑΥΞΗΜΕΝΑ ΕΠΙΠΕΔΑ ΒΙΤΑΜΙΝΗΣ D2
         
      
      
         Περιγραφή/Ορισμός:
      
      
         Agaricus bisporus καλλιεργούμενα για εμπορική εκμετάλλευση, όπου εφαρμόζεται, στα συγκομισθέντα μανιτάρια, επεξεργασία με υπεριώδες φως το οποίο αποδίδει βιταμίνη D2 περιεκτικότητας ≤ 10 μg/100g νωπού βάρους.
      Ακτινοβολία UVB: διεργασία ακτινοβόλησης με υπεριώδες φως μήκους κύματος 290-320 nm.
      
         Βιταμίνη D2:
      
      
                  Χημική ονομασία
               
               
                  (3β,5Z,7E,22E)-9,10-σεκοεργοστα-5,7,10(19),22-τετραεν-3-όλη
               
            
                  Συνώνυμο
               
               
                  Εργοκαλσιφερόλη
               
            
                  Αριθ. CAS
               
               
                  50-14-6
               
            
                  Μοριακό βάρος
               
               
                  396,65 g/mol
               
            
         Περιεκτικότητες:
      
      Βιταμίνη D2 στο τελικό προϊόν: 5-10 μg/100g νωπού βάρους κατά τη λήξη της διάρκειας ζωής.